BIOGRAFIJA

 Mene je pripala privilegija da vam dam prikaz knjige Kopilad, autora Jerka Zovaka.

NEŠTO O AUTORU

 U knjizi postoje sažeti biografski podaci o jednom sadržajnom, burnom, u nekim razdobljima i egzistencijalno teško životu, životu punom mijena i prevrata, izdaja ali i pobjeda, o životu koji je naš autor časno živio, dosljedno svojim uvjerenjima i principima, beskompromisno, sukladno vlastitom etičkom kodeksu, ne pitajući pritom za cijenu, pristajući unaprijed da ju plaća ma kakva ona bila.

 S obzirom da sam tokom godina s njim često puta sukobio mišljenja, poslije toga, ja bih se kao „fiškal“, racionalno sklon nekada i kompromisu (premda nisam baš rođeni mirotvorac) znao osjećati posramljen jer je on, na svoju štetu, u pravilu odbijao „trule fiškalske“ prijedloge koji bi ga inače lišili mnogih egzistencijalnih problema.

 On ide u život sa štitom ili bez njega, ali uvijek pristajući i da završi na njemu. Meni to zna ići i na živce, ali to i silno poštujem.

 Od prvog sudara s korupcijom, kada ga je direktor H. Pošte, kojoj je Zovak uređivao interijer, zatražio 15% provizije - što je tada neupućenog Zovaka u pravila igre u RH doslovno šokiralo, on stalno vodi više-manje Don Kihotovske bitke.

 I u knjizi se navodi da se zamjeravao i Bogu i Vragu, Račan je za njega rekao: „Frontalno je napadao većinu.“, a ja kažem: Napad, a nikako defanziva je njegovo životno geslo.

 Zatvor

 Pretežni dio knjige se odnosi na zatvorske dane, tokom kojih iznosi brojne epizode iz zatvorskog i civilnog života, filozofska razmišljanja, susrete s ljudima najrazličitije provenijencije, zatvorskim uvjetima, zatvoreničkim vještinama i psihologiji, snalaženju i preživljavanju unutar neformalne zatvorske hijerarhije, kako izboriti uvaženi status među zatvorenicima, što je on naravno i postigao…

 Radi se zaista o zanimljivoj, vrlo životnoj i slikovitoj zatvorskoj literaturi pisanoj u najboljoj maniri najslavnijih zatvorskih dnevnika.

 No budući da ja nisam književni kritičar nego odvjetnik, ovu knjigu preporučujem i kao svojevrsni zatvorski priručnik, koji svakako vrijedno pročitati - zlu ne trebalo.

 Kako sam u Zovakovom slučaju dokazano neuspješan pravnik - branitelj luzer - osvrnut ću se ponizno na njegove sudske postupke, suđenja u kojima sam i ja participirao sa vrlo skromnim scorom.

KOPILAD – BRODSKI PRAVOSUDNI KONTRAPUNKT

 Nevoljko dajem prikaz ove knjige, jer ona govori o sudskom progonu g. Jerka Zovaka, a sam spomen tog progona izaziva u meni duboku ljudsku i profesionalnu frustraciju.

 Naime, s obzirom da se nažalost već više od 40 godina više-manje (ne)uspješno bavim kaznenim pravom, od toga 15ak godina i kao tužilac, mogu reći da je malo slučajeva u kojima sam se susreo s tako apsurdnim optužbama koje bi po prirodi stvari trebale biti, ako ne odbačene u začetku, ono barem rezultirati oslobađajućom presudom.

 No sudski ishodi su, unatoč svom mojem čvrstom uvjerenju u nevinost Jerka Zovaka i uloženi profesionalni angažman u tom smislu, bili upravo suprotni.

 Uslijed toga, prva asocijacija na Jerka Zovaka i njegova suđenja bio je osjećaj fatalne zadatosti – predodređenosti njegove loše sudbine, te moje apsolutne nemoći da mu na bilo koji način, u okolnostima pod kojima mu je suđeno, uspješno pomognem.

 Naime, sudski slučaj(evi) Jerka Zovaka su paradigma (ne)funkcioniranja pravne države - pravosuđa u Hrvatskoj. I više od toga, oni su zorna ilustracija potpuno zapuštenog društva i urušene (pravne) države, pored čije nezainteresiranosti s jedne strane nesmetano prolaze krajnje grube zlouporabe prava, dok se s druge strane nerijetko manipulacijama ovlastima vode kazneni postupci protiv „nepodobnih“ – „neprilagođenih“ osoba koji završavaju potpuno apsurdnim presudama.

 Takvo stanje je pogubno po našu državu i društvu, a najviše po pojedince koji su nesretnim slučajem ili češće svjesnim odabirom postali „predmetom“ njihovog pravosudnog interesa.

 Tako je pod udar zakona podletio i naš autor Jerko Zovak.

 Teško je meni i danas zaključiti iz kojih razloga se pravna država svom žestinom i punim kapacitetima obrušila baš na Jerka Zovaka, dok su joj u isto to vrijeme, ne ispod radara, nego ispred nosa, ne izmicali, nego defilirali, notorni kriminalci, ubojice, ratni profiteri, kod kojih naš nesretni Jerko ne bi mogao konkurirati niti za vježbenika.

 Kada kažem nesretni Jerko onda mislim prije svega na paradoks životne i pravosudne sudbine našeg autora.

 On se je naime, bez oklijevanja, stavio na raspolaganje napadnutoj domovini.

 To je učinio, bez imalo patetike to govorim, znam da ju niti on ne voli, bez ikakve računice, čista srca - po prirodnom nagonu da se treba braniti kada si napadnut, kada je tvoja zemlja ugrožena.

 Koliko mi je poznato, a on o tome i ne priča, u vojsci je uspješno obavljao vrlo odgovorne dužnosti.

 No, to za ovu priču i nije prevažno. Važno je da iz rata nije izašao kao general – tajkun (premda ima visoki čin).

 Ništa nije privatizirao, nikome ništa nije oteo niti je zakinuo svoju državu.

 I što se dešava u miru, u njegovoj obranjenoj zemlji u kojoj on očekuje sveopći prosperitet?

 Država mu se odužila na način da je zakinut tamo gdje je trebalo ostvariti pravnu zaštitu, a gdje nije bilo stvarnog pravnog razloga - stavljanjem na stub srama, vođenjem kaznenog postupka i kao velikom finale nepravednom osudom.

 O tome je naime ova knjige, ne naravno slučajnog naziva.

 Jerko Zovak je u jednom trenutku zajedno sa svojim poslovnim partnerom (Rimcem) kupio tvrtku Slavonija Di. Nakon rekonstrukcije poslovanja tvrtka je više-manje u datim okolnostima poslovala uspješno.

 To je vrlo vrijedna tvrtka - vrijedi po procjenama - s nekretninama, stotine milijuna kuna.

 No, za vrijeme bolesti on biva izigran od strane svojeg poslovnog partnera, razvlašten je svojeg dijela vlasništva u njihovoj zajedničkoj tvrtki.

 Partner ju je, naime, bez znanja Zovaka, fiktivno prodao za 11 milijuna kuna „velikodušno“ mu nudeći pola te sume, na što ovaj naravno nije pristao.

 Firma je, da bi se Zovaku otežao povrat vlasništva, formalno preprodana još jednom kupcu, dok je stvarni vlasnik ostao njegov partner, čija tvrtka je nota bene drugom fiktivnom kupcu čak dala zajam da ju kupi.

 Zovak je naravno zbog toga podnio kaznenu prijavu, državno odvjetništvo ju je čak i prihvatilo i podnijelo optužnicu zbog zlouporabe povjerenja u gospodarskom poslovanju protiv partnera i fiktivnih kupaca njihove tvrtke.

 No Županijski sud u Bjelovaru ih je ničim izazvan oslobodio optužbe. Ne pitajte me zašto i s kojim obrazloženjem.

 Zapravo „zašto“ mogu pretpostaviti, a obrazloženje presude je frustrirajuće, nije vrijedno elaboracije, kao što to suđenje, a i suđenja koja su uslijedila protiv Jerka Zovaka, ne zaslužuju ozbiljan juridički pristup.

 Naime, njegov partner (Rimac) je u vrijeme kada je protiv njega pokrenut postupak podnio protiv Zovaka protuprijavu zbog navodne zlouporabe položaja s pribavom imovinske koristi - u stostruko manjim iznosima od koristi koju si je on pribavio prodajom njihove zajedničke tvrtke (Slavonija Di).

 U ovom drugom slučaju pravosuđe - ŽDO i Županijski sud u Slavonskom Brodu, te uz dijelom i asistenciju Vrhovnog suda RH, uložili su neuobičajen angažman kako bi Zovaka „uspješno“ priveli pravdi.

 Zovak je tako optužen za korištenje automobila i poslovne kartice mimo službene svrhe (iako se tim automobilom kao direktor doista služio, dok se njegov osobni trošak po privatnim karticama u knjigovodstvu vodio na posebnom računu i on je te troškove osobno podmirivao), da se osobno okoristio investicijom u kuću u kojoj je živio iako je ona bila u vlasništvu njegove tvrtke, da si je kroz konzultantske usluge sukcesivno isplaćivao naknadu za rad - za koji inače nije primao plaću, da je neosnovano i neovlašteno davao kredite privatnim osobama, što je inače bila i ranija praksa Uprava te firme…

 Za neke od tih inkriminacija je i pravomoćno osuđen.

 Osuđen je naime, da je kao član uprave tvrtke Zovak i sinovi na osnovu 3 ugovora ispostavljao račune za konzultantske usluge u iznosu od 662.000 kn Slavoniji Di u kojoj je obavljao funkciju predsjednika Nadzornog odbora i direktora (za što nije primao plaću).

 Sud je utvrdio da konzultantske usluge u Slavoniji Di nisu obavljene što je i točno, ali je zanemario činjenicu da je naplata konzultantskih usluga bila dogovoreni modus plaćanja plaće za obavljanje poslova dužnosti direktora Slavonije Di. Dakle, po stajalištu sudova on je funkciju direktora Slavonije Di, kojem poslu se inače potpuno posvetio, trebao više godina obavljati volonterski.

 Ni Ustavni sud, ma da smo u to bili uvjereni, nije usvojio našu tužbu, nastavivši dosljedno uhodanom pravosudnom ritmu, donositi odluku bez da je ozbiljno razmotrio navode naše tužbe, ne udostojivši nas čak ni konkretnog obrazloženja zbog čega naša tužba nije bila osnovana.

 Zbog navedene presude Zovak je odslužio zatvorsku kaznu, dok u odnosu na druge inkriminacije predstoji novi postupak, s obzirom da je Vrhovni sud djelomično usvojio našu žalbu i ukinuo prvostupanjsku presudu.

 Svi bitni podaci i dokumenti su sadržani u knjizi pa o njima nema potrebe dodatno govoriti. Kada ih vidite bit će vam jasno o čemu to govorim sa velikom gorčinom.

 Autoru i meni predstoji još jedna pravna bitka. Vjerujem sa ovaj puta boljim - pravednijim krajem, kažem krajem jer govoriti o završetku bilo koje Zovakove sudske priče happy endom bilo bi već odavno krajnje deplasirano.